Andai Kutahu

Andai Kutahu ialah sebuah siri drama televisyen Malaysia 2012 arahan Heykal Hanifah, dibintangi oleh Ezany Nizariff, Faezah Elai dan Natasha Hudson. Siri ini memulakan tayangan perdana di slot Ratu TV9 dari 19 Jun 2012 hingga 6 Ogos 2012 menggantikan Lara Hati.

Siri ini boleh didapati melalui penstriman dalam talian di saluran YouTube rasmi TV9.

Sinopsis
Semuanya bermula apabila pasangan suami isteri, Johan (Ezany Nizariff) dan Shariza (Faezah Elai) telah merancang untuk bercuti dan ketika dalam perjalanan ke destinasi percutian, mereka telah terlibat dalam sebuah kemalangan jalan raya. Kereta yang dipandu Johan telah terhumban ke dalam gaung dan apa yang lebih mengejutkan adalah Shariza telah hilang sejurus selepas kemalangan tersebut!

Kehilangan Shariza telah meninggalkan trauma yang tidak terperi terhadap Johan. Walaupun selepas bertahun-tahun tragedi itu berlaku, sehingga kini Johan tetap tidak berputus asa untuk mencari isteri yang dicintainya itu. Hari berganti hari namun Shariza masih belum ditemui.

Setelah sekian lama bersendirian dan di atas pujukan keluarga, akhirnya Johan bersetuju untuk berkahwin dengan Adura (Natasha Hudson) demi masa depan anaknya, Ezad, yang amat memerlukan perhatian dan kasih sayang seorang ibu.

Situasi menjadi kian menghairankan apabila Adura hampir terlanggar Shima ketika hendak menghantar Ezad ke tadika. Shima yang wajahnya benar-benar seiras dengan Shariza itu menjadi semakin rapat dengan Adura semenjak dari hari tersebut. Apabila Johan bertemu dengan Shima, ia memberi kesan yang mendalam terhadap dirinya. Bagi Johan, yang berdiri di hadapannya adalah Shariza! Shima yang kelihatan pelik dengan Johan menafikan sekerasnya anggapan Johan itu.

Johan tidak senang duduk sejak bertemu dengan Shima. Seperti mana dia tidak berputus asa untuk mencari Shariza satu masa dahulu, kini dia akan meneruskan pencariannya itu. Adakah benar Shima adalah Shariza atau adakah mereka hanya pelanduk dua serupa? Adakah kemunculan Shima hanyalah imaginasi Johan yang tertekan akibat tragedi yang berlaku bertahun-tahun yang lepas?

Pelakon
 Ezany Nizariff sebagai Johan
 Natasha Hudson sebagai Adura
 Faezah Elai sebagai Shima/Shariza
 Rahim Jailani sebagai Dato' Marzuki
 Rozie Othman sebagai Datin Suraya
 Ungku Ismail Aziz sebagai Harun
 Catriona Ross sebagai Mazlina
 Arash Mohamad sebagai Dain
 Balkisyh Semundur Khan sebagai Norain

Rujukan

Drama Melayu 2012
Rancangan TV9